Virallinen lehti nro C 082 , 17/03/1998 s. 0030



KIRJALLINEN KYSYMYS E-2109/97 komissiolle esittäjä(t): Johanna Boogerd-Quaak (ELDR) (23. kesäkuuta 1997) Aihe: Euroa koskeva PR-toiminta Euroopan urheilupolitiikan yhteydessä 1. Voiko komissio selvittää, miksi Euroopan kansalaisiin, euroon ja sisämarkkinoihin kohdistuvien Actions Prioritaire de l'Information (API) -toimien yhteydessä myönnettiin La Course de Voile -purjehduskilpailulle, jota Euroopan virallinen urheilumaailma ei tunnusta, 1 milj. ecua PR-tarkoituksiin euron edistämiseksi? 2. Mitkä ovat olleet tämän tuen myöntämisen perusteet ja mitä takeita on saatu siitä, että saatavat tulokset vastaavat tuen suuruutta, kun on kyse eurosta tiedottamisesta suurelle yleisölle? 3. Voiko komissio selittää, miksi tietylle yleisölle suunattu urheilutapahtuma on saanut näin suuren avustuksen, ottaen huomioon komission tähän asti harjoittaman urheilupolitiikan sekä Eurathlon-ohjelman ja vammaisille tarkoitettujen ohjelmien käytettävissä olevan 3 miljoonan ecun budjetin, josta monet eurooppalaiset järjestöt hakevat avustusta? Komission jäsenen Marcelino Orejan komission puolesta antama vastaus (15. syyskuuta 1997) 1. Euroa koskevan ensisijaisen tiedotustoimensa yhteydessä komissio valitsi hankkeen La Course de l'Europe à la voile ja myönsi sille 700 000 ecun eikä 1 miljoonan ecun rahoitusosuuden, kuten arvoisa parlamentin jäsen ilmoittaa. Määrä on 44,6% kilpailun arvioidusta kokonaisbudjetista. Parlamentin urheilua käsittelevä interryhmä, joka oli täysin tietoinen asiakirjan valmistelusta, otti myönteisesti vastaan tämän osallistumisen periaatteen. Komissio muistuttaa purjehduskilpailun symbolisesta merkityksestä Euroopan yhdentymiselle. Yhteisön toimielimet, etenkin parlamentti ja komissio, ovat alusta alkaen kannustaneet tätä purjehduskilpailua. La Course de l'Europe -purjehduskilpailu on kirjattu FICO:n (Fédération internationale des courses océaniques) kalenteriin, ja siitä saa pisteitä FICO:n purjehtijoiden ja purjevenemerkkien maailmanmestaruuskilpailuihin. FICO työskentelee yhdessä IYRU:n (International Yacht Racing Union), kansallisten urheiluliittojen ja suurten urheiluseurojen kanssa. Vuosien 1997-2000 FICO-purjehduskalenteri lähetetään suoraan arvoisalle parlamentin jäsenelle sekä parlamentin pääsihteeristölle. La Course de l'Europe -purjehduskilpailusta voittaja saa 60 pistettä, kun enimmäispistemäärä on 120 (esimerkiksi La Vendée Globe -purjehduskilpailussa). 2. Perusteet, jotka saivat komission hyväksymään kyseisen toimen yhteistyökumppanuuteen valittavien hankkeiden joukkoon euroa koskevan tiedotusohjelman yhteydessä, ovat urheilutapahtuman julkisuusarvo (euro-sanan ja -symbolin jatkuva esilläolo), osallistujien (purjeveneiden ja miehistöjen) korkea taso, suuren yleisön kiinnostus kilpailuun etapeittain (mukana on kuusi maata) sekä paikallisten, alueellisten ja kansallisten viranomaisten tuki ja osallistuminen. Suuret katsojamäärät jokaisessa etappikaupungissa ja heidän rahaliittoa koskeva tiedontarpeensa osoittavat, että on tarpeen harjoittaa käyttäjäläheistä tiedotuspolitiikkaa. Tiedottaminen yleisölle on välttämätöntä. Hankke on parhaillaan arvioitavana, mutta jo nyt on ollut lukuisia televisioselostuksia, ja lehtikirjoitukset todistavat määrällään heränneestä mielenkiinnosta. Jos arvoisa parlamentin jäsen haluaa, komissio on valmis toimittamaan hänelle suoraan Image-aineiston, joka todistaa kiinnostuksesta joukkoviestimissä. 3. Tämä rahoitusosuus kuuluu budjettikohtaan B 97 B3-3060, jolla katetaan Euroopan kansalaisten tiedotusohjelmaan (Prince) liittyvät menot. Euroa koskeva tiedotus on yksi kolmesta ensisijaisesta aiheesta. Eurathlon-ohjelma ja vammaisurheiluohjelma rahoitetaan budjettikohdasta B 97 B3-3000. Seitsemättä kertaa järjestettävä La Course de l'Europe -urheilutapahtuma on kulultaan ja järjestelyiltään sellainen, että se koskettaa hyvin laajaa yleisöä, johon arvoisan parlamentin jäsenen mainitsema erityisyleisökin kuuluu.